b'\n_START_ARTICLE_\nCarl Orff\n_START_SECTION_\n\xc5\xbdivljenje\n_START_PARAGRAPH_\nOrff ni \xc5\xbeelel govoriti o svoji preteklosti, zato so biografski podatki, predvsem v \xc4\x8dasu svetovnih vojn, delno zabrisani. Izhajal je iz nem\xc5\xa1ke dru\xc5\xbeine, ki je bila zelo aktivna v nem\xc5\xa1ki vojski. Voja\xc5\xa1ka godba o\xc4\x8detovega polka je pogosto igrala glasbo mladega Carla. Do leta 1914 je \xc5\xa1tudiral glasbo na m\xc3\xbcnchenski Akademiji za glasbo, med 1. svetovno vojno pa je slu\xc5\xbeil voja\xc5\xa1ki rok. Zatem je deloval na razli\xc4\x8dnih pozicijah v opernih hi\xc5\xa1ah v Mannheimu in Darmstadtu, kasneje pa se je vrnil v M\xc3\xbcnchen in nadaljeval \xc5\xa1tudij glasbe._NEWLINE_Orff je soustanovitelj\xc2\xa0\xc2\xbbGuentherjeve \xc5\xa1ole\xc2\xab\xc2\xa0za gimnastiko, glasbo in ples v M\xc3\xbcnchnu, kjer je bil od leta 1925 do svoje smrti vodja glasbenega oddelka. Predvsem se je ukvarjal z otroki in razvil mnoge teorije v glasbenem izobra\xc5\xbeevanju. Po njem je dobil ime orffov instrumentarij._NEWLINE_Skladatelj se v \xc4\x8dasu Tretjega rajha ni formalno povezoval z nacisti\xc4\x8dno stranko, kljub temu pa ga je avtomatizem popularnosti njegovega slavnega dela, Carmine Burane, povezoval z ideologijo in ustrojem takratne dr\xc5\xbeave. Orff je bil bli\xc5\xbenji prijatelj Kurta Huberja, enega od osnovalcev odporni\xc5\xa1kega gibanja Die Wei\xc3\x9fe Rose (bela vrtnica), ki ga je leta 1943 ubil gestapo. Po 2. svetovni vojni je Orff trdil, da je bil \xc4\x8dlan te skupine in, da je sodeloval pri odporni\xc5\xa1kem gibanju, vendar za to ni nobenih trdnih dokazov._NEWLINE_Orff je pokopan v baro\xc4\x8dni cerkvi pivovarskega benediktinskega samostana Andechs, ju\xc5\xbeno od M\xc3\xbcnchna.'